Francesca da Polenta

D **Francesca da Polenta**, au **Francesca da Rimini**, (* öbbe 1255-1260; † öbbe 1283-1285) isch d Dochder vom Herrscher vo Ravenna, em Guido da Polenta gsi. Si isch berüehmt worde wäge ihrer Liebesaffaire und ihrer Ermordig, wo dr Dante in siiner *Göttlige Komödie* drüber verzelt.
## Läbe
D Francesca da Polenta isch öbbe 1255 z Ravenna as d Dochder vom Guido da Polenta uf d Wält cho. Ihre Vater isch dr Afüehrer vo de lokale Guelfe gsi und für zum si Position z sterke, het er mit dr Malatesta Familie z Rimini e Bündnis abgschlosse. Für zum das z besiigle, het er d Francesca em Giovanni Malatesta, wo dr Biiname dr Lahm (Gianciotto oder *lo Sciancato*) gha het, as Frau ge, e Hürot us politische Gründ und nit us Liebi. Die zwei hai z Rimini in dr Romagna gläbt und e Dochder, d Concordia, und mögligerwiis e Sohn Francesco gha.

Ihre Ma Giovanni, wo denn e chlii elter gsi isch as vierzig, het si Frau, wo fast zwanzig Johr jünger gsi isch, öbbe 1283-1285 zsämme mit ihrem Liebhaber, em Giovanni siim Brueder Paolo, eigehändig ermordet, won er uusegfunde het, ass si en Affaire hai. Dr Giovanni Malatesta isch 1304 gstorbe.

## In dr Kunst
Dr Dante isch dr Erst gsi, wo über d Dragödie gschriibe het, und das im Canto V vo dr "Höll" in dr *Göttlige Komödie*. Noch ihm haig sich d Francesca in dr Paolo verliebt, wo dä für si Brueder Gianciotto noch Ravenna cho isch, für zum um si z wärbe. 

Dr Silvio Pellico und dr Gabriele D'Annunzio hai Schauspiil drüber gschriibe, dr Hermann Götz, dr Riccardo Zandonai und dr Sergey Rachmaninoff Opere komponiert. Vili anderi Künstler hai sich au mit däm Thema beschäfdigt.

### Dichtig
* Dante, *Göttliche Komödie*, *Inferno*, Canto 5 (1308 - 1321)
* John Keats, *A dream, after reading Dante’s episode of Paulo and Francesca*, Sonett.
* George Henry Boker, *Francesca da Rimini*. (1853). Drama.
* Paul Heyse, *Francesca von Rimini*, Novelle.
* Gabriele D'Annunzio, *Francesca da Rimini*. Drama, (1901), gschribe für d Eleonora Duse.
* Gabriele D'Annunzio, *Francesca da Rimini*, Übersetzig ins Dütsch Karl Gustav Vollmoeller, S. Fischer Verlag (1903)

### Bildendi Kunst
* Jean-Auguste-Dominique Ingres, *Paolo and Francesca* (1819). Öl uf Liinwand. Musée des Beux-Arts, Angers, Frankreich.
* Ary Scheffer, *Francesca da Rimini und Paolo Malatesta* (1855). Öl uf Liinwand. Louvre, Paris.
* Gustave Doré, Illustration zu Canto V Vers 73-75 der *Göttlichen Komödie* von Dante - Francesca und Paolo da Rimini in der Hölle, Stahlstich (1861)
* Anselm Feuerbach, *Francesca da Rimini und Paolo bei der Lektüre von „Lancelot und Guinevere“* (1863)
* Alexandre Cabanel, *Der Tod von Francesca da Rimini und Paolo Malatesta* (1870). Öl uf Liinwand. Musée d'Orsay, Paris.
* Auguste Rodin, *Der Kuss*, ursprünglich *Francesca da Rimini*. Skulptur (1888), Musée Rodin, Paris.


Datei:Gianciotto Discovers Paolo and Francesca Jean Auguste Dominique Ingres.jpg|Jean-Auguste-Dominique Ingres
Datei:Feuerbach Paolo und Francesca.jpg|Anselm Feuerbach
Image:1835 Ary Scheffer - The Ghosts of Paolo and Francesca Appear to Dante and Virgil.jpg|Ary Scheffer
Datei:Dore Gustave Francesca and Paolo da Rimini Canto 5 73-75.jpg|Gustave Doré
Datei:Inf. 06 Alexandre Cabanel, Morte di Francesca da Rimini e di Paolo Malatesta, 1870.jpg|Alexandre Cabanel
Datei:Rodin TheKiss 20050609.JPG|Auguste Rodin


### Musik
* Pjotr Iljitsch Tschaikowski, *Francesca de Rimini*. Symphonische Dichtung (1876).
* Hermann Goetz, *Francesca da Rimini*, Oper, (1876)
* Sergei Rachmaninow, *Francesca da Rimini*. Oper, (1906)
* Riccardo Zandonai, *Francesca da Rimini*. Oper (1914) nach Gabriele D'Annunzio

## Quelle
* Dr Ardikel "Francesca Da Rimini." in dr *Encyclopædia Britannica. Ultimate Reference Suite.* Chicago: Encyclopædia Britannica, 2009. 
* Dr Ardikel Francesca da Polenta uf dr italiänische Wikipedia
* Dr Ardikel Francesca da Rimini uf dr dütsche Wikipedia

## Weblink